Хасханов, Руслан Самадович — (вин. 1973 шеран 15 март, ДегӀаста, Хаси-Эвл) — Норвегехь Ӏаш волу нохчийн исбаьхьалча. Норвегин исбаьхьалчийн бертан декъашхо.

Биографи
Вина 1973 шарахь Хаси-Эвлахь нохчийн-Ӏовхойн доьзалех. Дай бевлла Ширча-Эвлара. Тайпана чарто ву.

Карьера

Руслан гайтаман исбаьхьалла лелош ву ишколехь доьшуш волучу хенахь дуьйна, 1989 шарахь дас а, нанас а меттигера Хаси-Эвлан исбаьхьаллин берийн ишколе велира, цуо цигахь дийшира 1989 шо кхаччалц, цу шарахь М. А. Джемалан цӀарах йолу ДегӀастанан исбаьхьаллин училище деша вахара иза, ткъа 1997 шарахь Пиетарбухехь йолу Репинан цӀарах йолу исбаьхьаллин Академехь дешар дӀадолийра. Оцу хенахь Русланан белхашна леррина тидам-бан болабелира исбаьхьаллин корматалла йолу нах.

1998 шарахь Руслан Къилба Корей дӀакхайкхира – корейхойн исбаьхьалчашца цхьана гайтамаш беш дакъалаца а, цул сов Ульсан гӀалара долара исбаьхьаллин ишколехь хьеха а.

2003 шарахь Норвеге кхелхира, Нохчийчохь тӀом хилар бахьнехь цига дукха нохчий дӀабахана. Норвегин Драммен гӀалахь цуьнан исбаьхьаллин дахаран керла этап йолайелира. Норвегехь а, Малхбуза Европин пачхьалкхашкахь а гайтамаш бира Руслана. 2006 шарахь цуо йиллина шен долахь йолуш исбаьхьаллин ишкол «Ренессанс» цӀе а тиллина. Норвегин коьрта гӀала йолучу Ослохь исбаьхьаллин ишколашкахь а, академешкахь а хьоьхуш ву Руслан. Норвегин исбаьхьалчийн бертан декъашхо ву.

Русланан белхаш — Осло гӀалин уггар гӀарайаьллачу галерейшкахь бу. Норвегхошна уггар хазахета нохчийн баккхийн нехан суьрташ. Мукъа йолу хан каратэ Ӏамош йоккху Руслана.

«Россия» телеканалан интервьюхь Руслана элира :
"ЦӀенна со гена мел хили, цунах йолу ойла совъйуьйлу. Со кхузза яйчохь кхехкийча а хира вац норвегхо"

Доьзал
Зуда, бераш ду.

Гайтарш
1997 - Имам Шемалан 200 шо дузарна гайтарш, , Петарбух
1999 -  Ульсан гӀалахь хилла гайтарш
2002 - Нохчийн исбаьхьалчийн Исбаьхьаллин Академехь гайтарш, , Москох гӀала
2004 - Гайтарш галерейхь , Тюнсет гӀалахь
2005 - "Stasjon" галерейхь гайтарш, , Моелв гӀала
2007- "Athene" галерейхь гайтарш, , Берген гӀала
2007 - "Ретт вест" чохь гайтарш , Шлеместад гӀала
2007 - "Athene" галерейхь гайтарш, , Драммен гӀала
2007- "Stasjon" галерейхь гайтарш, , Лиер гӀала
2007 - "Athene" галерейхь гайтарш, , Ставангер гӀала
2008 - "Gustava" галерейхь гайтарш, , Хамар гӀала
2008 - Музейхь гайтарш, , Драммен гӀала

Галерей
Хасханов, Руслан Самадович